b'\n_START_ARTICLE_\n\xc3\x81nna Karampes\xc3\xadni\n_START_PARAGRAPH_\n\xc3\x81nna Karampes\xc3\xadni (kreik. \xce\x86\xce\xbd\xce\xbd\xce\xb1 \xce\x9a\xce\xb1\xcf\x81\xce\xb1\xce\xbc\xcf\x80\xce\xb5\xcf\x83\xce\xaf\xce\xbd\xce\xb7, o.s. Sarr\xc3\xad, kreik. \xce\xa3\xce\xb1\xcf\x81\xcf\x81\xce\xae; 12. kes\xc3\xa4kuuta 1923 Antim\xc3\xa1cheia, Kos \xe2\x80\x93 7. syyskuuta 2018 Kos, Kos) oli kreikkalainen kansanmusiikin laulaja. H\xc3\xa4n syntyi musikaaliseen perheeseen ja lauloi my\xc3\xb6s siskonsa \xc3\x89fi Sarr\xc3\xadn kanssa. Sisarukset l\xc3\xa4htiv\xc3\xa4t vuonna 1947 kotisaareltaan Kosilta Ateenaan, jossa \xc3\x81nna vuonna 1949 tapasi Char\xc3\xa1lampos Karampes\xc3\xadniksen, josta tuli h\xc3\xa4nen aviomiehens\xc3\xa4. Pariskunta vietti yhteist\xc3\xa4 el\xc3\xa4m\xc3\xa4\xc3\xa4, kunnes mies menehtyi vuonna 1984._NEWLINE_Vuonna 1950 Karampes\xc3\xadni tapasi S\xc3\xadmon Kar\xc3\xa1ksen, joka vaikutti vahvasti h\xc3\xa4nen tulevaan musiikilliseen uraansa. H\xc3\xa4n palasi Kosille vuonna 1952, mutta teki usein my\xc3\xb6s levytysmatkoja Ateenaan. H\xc3\xa4n levytti yhdess\xc3\xa4 siskonsa kanssa 23 albumia uransa aikana ja esiintyi my\xc3\xb6s televisio-ohjelmissa. Paitsi Kreikassa, Karampes\xc3\xadni esiintyi kreikkalaisyhteis\xc3\xb6ille Yhdysvalloissa, Kanadassa ja Australiassa. Karampes\xc3\xadni oli esiintym\xc3\xa4ss\xc3\xa4 Australiassa, kun h\xc3\xa4nen siskonsa kuoli 68 vuoden i\xc3\xa4ss\xc3\xa4 vuonna 2001. Karampes\xc3\xadni itse kuoli sairaalassa Kosin kaupungissa 95 vuoden i\xc3\xa4ss\xc3\xa4.'